ശക്തമായ ഇടിമിന്നലില് മാറഞ്ചേരിയില് വിവിധയിടങ്ങളില് നാശനഷ്ടം മാറഞ്ചേരി: കഴിഞ്ഞ ദിവസം പെയ്ത മഴയെ തുടര്ന്നുണ്ടായ ശക്തമായ ഇടിമിന്നലില് മാറഞ്ചേരി മേഖലയില് വ്യാപക നാശനഷ്ടം. മാരാമുറ്റത്ത് വീടിന്റെ ചുമരിന് കേടുപാടുകള് സംഭവിച്ചു. ഇലക്രേ്ടാണിക്സ് ഉപകരണങ്ങളും ഇടിമിന്നലില് കത്തി നശിച്ചു. പുറങ്ങ് മാരമുറ്റത്ത് രണ്ട് വീടുകളുടെ ചുമരുകള്ക്കുള്പ്പെടെയാണ് വിള്ളലുണ്ടായത്. എച്ചികാട് ചന്ദ്രന്റെയും, പൊറോകാവില് വിശ്വനാഥന്റെയും വീടുകള്ക്കാണ് കേടുപാടുകള് സംഭവിച്ചത്. വെള്ളിയാഴ്ച പുലര്ച്ചെ രണ്ടരയോടെയുണ്ടായ ഇടിമിന്നലാണ് നാശം വിതച്ചത്. എച്ചികാട് ചന്ദ്രന്റെ വീടിന്റെ സ്വിച്ച് ബോര്ഡ് സ്ഥാപിച്ചിരുന്ന ചുമരാണ് തകര്ന്നത്. ശബ്ദം കേട്ട് ചന്ദ്രന്റെ ഭാര്യയും മക്കളും ഉണര്ന്നപ്പോള് വീട്ടിലെ ടെലഫോണ്, ഫ്രിഡ്ജ്, റേഡിയോ, ഫാന്, സ്വിച്ച് ബോര്ഡ്, എന്നിവയെല്ലാം കത്തി കരിഞ്ഞ നിലയിലാണ് കണ്ടത്. ഏകദേശം ഒരു ലക്ഷം രൂപയുടെ നാശനഷ്ടം കണക്കാക്കുന്നു. പൊറോകാവില് വിശ്വനാഥന് വീടിന്റെ ചുമരും ഭാഗികമായി തകര്ന്നു. വലിയ ശബ്ദം കേട്ട് വിശ്വനാഥന് ഉണര്ന്നപ്പോള് വീട്ടിലെ ഇലക്രേ്ടാണിക്സ് ഉപകരണങ്ങളെല്ലാം കത്തിയ നിലയിലാണ് കണ്ടത്. ഏകദേശം ഒന്നര ലക്ഷം കണക്കാക്കുന്നു. മാറഞ്ചേരി പഞ്ചായത്തിലെ 16ാംവാര്ഡിലെ കുവ്വൂര് ജയരാജന്റെ വീടിന്റെ മീറ്റര് ബോര്ഡും ഇടിമിന്നലില് കത്തിനശിച്ചു.